**B. Osobitná časť**

**K Čl. I**

**K bodu 1**

Z dôvodu zosúladenia terminológie návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 262/2016 Z. z. o vybavení námorných lodí (ďalej len „návrh nariadenia vlády“) s rámcovým zákonom č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a smernicou Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES
(Ú. v. EÚ L 257, 28. 8. 2014) (ďalej len „smernica 2014/90/EÚ“) sa vypúšťa slovo „základné“.

**K bodu 2**

Ide o legislatívno-technickú úpravu, nakoľko návrh nariadenia vlády v jednotlivých novelizačných bodoch upravuje odkazy v poznámkach pod čiarou na nový zákon o posudzovaní zhody, ktorý nahradil zákon č. 264/1999 Z. z. o technických požiadavkách na výrobky
a o posudzovaní zhody a o zmene a doplnení niektorých zákonov v znení neskorších predpisov
a zosúlaďujú sa všetky poznámky pod čiarou, ktoré odkazujú na zákon o posudzovaní zhody.

**K bodu 3**

§ 3 ods. 1 nariadenia vlády Slovenskej republiky č. 262/2016 Z. z. o vybavení námorných lodí (ďalej len „nariadenie č. 262/2016 Z. z.“) sa z dôvodu zosúladenia terminológie návrhu nariadenia vlády so zákonom o posudzovaní zhody dopĺňa pojmom základné požiadavky, ktorý je všeobecne zaužívaný v predmetnej oblasti.

**K bodu 4**

Dopĺňa sa odkaz na delegované nariadenie Komisie (EÚ) 2018/414 z 9. januára 2018 ktorým sa dopĺňa smernica Európskeho parlamentu a Rady 2014/90/EÚ, pokiaľ ide o identifikáciu konkrétnych položiek vybavenia námorných lodí, ktoré môžu využiť elektronický štítok (Ú. v. EÚ L 75, 19.3.2018) a na vykonávacie nariadenie Komisie (EÚ) 2018/608 z 19. apríla 2018, ktorým sa stanovujú technické kritériá elektronických štítkov pre vybavenie námorných lodí (Ú. v. EÚ L 101, 20.4.2018), ktoré nadobudli účinnosť 8. apríla 2018 a 10. mája 2018.

**K bodu 5**

Povinnosti výrobcu v § 9 sa menia v súlade so znením zákona o posudzovaní zhody tak,
aby nedochádzalo k duplicitnej úprave zhodných povinností výrobcu. Navrhované ustanovenie § 9 pozostáva z odseku 1, ktorý upravuje zodpovednosť výrobcu za umiestnenie značky zhody
na vybavení námornej lode tak, že umiestnením značky zhody na vybavenie námornej lode výrobca zaručuje, že vybavenie námornej lode je navrhnuté a vyrobené podľa technických špecifikácií a technických noriem podľa osobitného predpisu, ktorým je napríklad vykonávacie nariadenie Komisie (EÚ) 2018/773 z 15. mája 2018 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým
sa zrušuje vykonávacie nariadenie (EÚ) 2017/306 (Ú. v. EÚ L 133, 30.5.2018). Navrhované ustanovenie § 9 v ods. 2 vymedzuje, ktoré povinnosti sa vzťahujú na výrobcu vybavenia námornej lode podľa zákona o posudzovaní zhody (povinnosti podľa rámcového zákona), pričom sú následne doplnené spresnením týchto povinností odkazom na príslušné ustanovenia návrhu nariadenia vlády, ktoré výkon a obsah príslušných povinností spresňujú, v rozsahu ako to zákon o posudzovaní zhody predpokladá. § 9 ods. 3 návrhu nariadenia vlády ďalej vymedzuje v súlade s predpokladom ustanoveným v § 5 ods. 1 písm. r) zákona o posudzovaní zhody ďalšie povinnosti výrobcu, ktoré je povinný výrobca splniť a ktoré predstavujú špecifické povinnosti výrobcu vybavenia námornej lode.

Povinnosti splnomocneného zástupcu výrobcu v § 10 sa menia a dopĺňajú v súlade so znením zákona o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. Navrhované ustanovenie § 10 pozostáva z odseku 1, ktorým sa vymedzuje povinnosť pre výrobcu, ktorý nie je usadený na území členského štátu, aby písomne splnomocnil zástupcu výrobcu. Uvedená povinnosť neplatí pre výrobcu, ktorý je usadený na území členského štátu, pričom v takejto situácii môže výrobca určiť splnomocneného zástupcu výrobcu podľa § 6 ods. 1 zákona o posudzovaní zhody. Navrhované ustanovenie § 10 pozostáva zároveň z odsekov 2 a 3, ktorými sa vymedzuje rozsah povinností, ktoré je splnomocnený zástupca výrobcu povinný plniť za výrobcu, pričom splnomocnený zástupca nevykonáva povinnosti § 9 ods. 1 a ods. 2 písm. a) návrhu nariadenia.

Povinnosti dovozcu v § 11 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností dovozcu upravených nariadením vlády č. 262/2016 Z. z. a zákonom o posudzovaní zhody.

Zmenou ustanovenia § 12 sa precizuje ustanovenie upravujúce povinnosti distribútora v súlade s vypustenými duplicitnými povinnosťami distribútora v návrhu nariadenia vlády a so znením rámcového zákona o posudzovaní zhody.

**K bodu 6**

Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.

**K bodu 7**

Ide o legislatívno-technickú úpravu, nakoľko v návrhu nariadenia vlády došlo k zmene vnútorného odkazu z „§ 9 ods. 2 písm. a)“ na „§ 9 ods. 1“.

**K bodu 8**

Vypúšťa sa ustanovenie § 19 upravujúce autorizáciu v nadväznosti na nižšie uvedené zmeny podľa novelizačného bodu 9, ktorý zlúčil inštitút autorizácie a notifikácie do jedného ustanovenia.

**K bodu 9**

§ 20 sa upravuje tak, že obsahuje úpravu autorizácie a notifikácie, ktorú udeľuje úrad orgánom posudzovania zhody ako oprávnenie na vykonávanie posudzovania zhody vybavenia námornej lode, pričom celý proces autorizácie a notifikácie ako aj autorizačných a notifikačných požiadaviek upravuje § 10 až 20 zákona o posudzovaní zhody. Cieľom tejto úpravy je dosiahnutie normatívneho ustanovenia inštitútu autorizácie a notifikácie v súlade so znením smernice Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014) v platnom znení (ďalej len „smernica 2014/90/EÚ“) a ich prepojením na jednotlivé ustanovenia zákona o posudzovaní zhody upravujúcich inštitút autorizácie a notifikácie.

Ustanovenie o právach a povinnostiach notifikovaných osôb sa mení v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v návrhu nariadenia vlády zachované, čím dochádza k odstráneniu duplicitnej úpravy.

Upravuje sa § 22 dohľad nad trhom, ktorého jedným z cieľov je dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády, ktorý upravuje  dohľad nad trhom, aby sa zachovala správna a úplná transpozícia smernice 2014/90/EÚ. Nariadenie vlády č. 262/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo potrebné touto úpravou prepojiť s ustanoveniami § 26 písm. g), § 27 až 29 zákona o posudzovaní zhody.

**K bodu 10**

Ide o legislatívno-technickú úpravu vzhľadom na vypustenie uvedenej skratky v predošlých ustanoveniach návrhu nariadenia vlády.

**K bodu 11**

Úprava a odstránenie duplicitnej právnej úpravy a zosúladenie so znením zákona o posudzovaní zhody tak, aby nedochádzalo k duplicitnej úprave zhodných povinností orgánu posudzovania zhody upravených nariadením vlády č. 262/2016 Z. z. a zákonom o posudzovaní zhody.

**K bodu 12**

Zosúladenie so znením zákona o posudzovaní zhody tak, aby nedochádzalo k duplicitnej úprave zhodných povinností orgánu posudzovania zhody upravených nariadením vlády č. 262/2016 Z. z. a zákonom o posudzovaní zhody, pričom vypustené povinnosti sú pokryté § 20 návrhu nariadenia vlády, ktoré pri autorizácii a notifikácii odkazuje na celý proces autorizácie a notifikácie v § 10 až 20 zákona o posudzovaní zhody.

**K Čl. II**

Uvádza sa dátum nadobudnutia účinnosti návrhu nariadenia vlády.